Diari Oficial de la Generalitat Valenciana


Sumari del DOGV 8717, del 15-01-2020 (2020/169)

RESOLUCIÓ de 30 de desembre de 2019, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2020 les subvencions relatives a la concessió de places per a estades en balnearis de la Comunitat Valenciana (Programa Termalisme Valencià).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8717

Data del DOGV
:   15-01-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/169


Data del document
:   30-12-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 30 de desembre de 2019, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2020 les subvencions relatives a la concessió de places per a estades en balnearis de la Comunitat Valenciana (Programa Termalisme Valencià). [2020/169]  
Mitjançant l'Ordre 3/2016, de 17 de febrer, de la Vicepresidència i Conselleria d'Igualtat i Polítiques Inclusives, s'estableixen les bases reguladores de la concessió de places per a estades en balnearis de la Comunitat Valenciana (Programa Termalisme Valencià) (DOGV 7727, de 24.02.2016).   
La Llei 3/2019, de 18 de febrer, de la Generalitat, de serveis socials inclusius de la Comunitat Valenciana, estableix com un dels seus objectius garantir l'exercici dels drets socials, afavorir la inclusió social, l'autonomia i el desenvolupament personal, la convivència, la igualtat d'oportunitats i la participació social, desenvolupant una funció promotora, preventiva, protectora, d'acompanyament i de suport, prestant especial atenció a la promoció de l'autonomia i el desenvolupament personal, facilitant els mitjans necessaris perquè les persones disposen lliurement dels suports i condicions més convenients per a desenvolupar els seus projectes vitals, promovent programes i actuacions de serveis socials, especialment dels que tenen caràcter innovador o es dirigeixen a grups de població vulnerables.  
Els tractaments de prevenció i rehabilitació que es realitzen mitjançant l'ús terapèutic de les aigües mineromedicinals, són una pràctica molt antiga a la qual s'han anat incorporant tècniques complementàries de diferents camps de la medicina, buscant una major eficàcia en els tractaments. El col·lectiu de les persones majors és un dels que més beneficis poden obtenir d'aquestes pràctiques. Per aquesta raó, les persones majors estan interessades a passar uns dies en un establiment termal, on el tractament pròpiament dit, al costat del descans i la relació social, els proporcionen una millora en la salut i el benestar.  
  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, assigna a la Vicepresidència i Conselleria d'Igualtat i Polítiques Inclusives, entre altres, les competències en matèria d'atenció a les persones en situació de dependència i promoció de l'autonomia personal, promoció de l'envelliment actiu i prevenció de la soledat no triada, atenció i protecció a persones majors i política residencial, i la Direcció General de Persones Majors assumeix les funcions en matèria de promoció de l'envelliment actiu i prevenció de la soledat no triada, atenció a persones majors i atenció residencial.   
  
Aquestes subvencions no requereixen notificació a la Comissió Europea, perquè no compleixen tots els requisits de l'apartat 1 de l'article 107 del Tractat de Funcionament de la Unió Europea, ja que els destinataris finals de la concessió són persones físiques.  
 En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar, per a l'exercici de 2020, les subvencions regulades per l'Ordre 3/2016, de 17 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de places per a estades en balnearis de la Comunitat Valenciana (Programa Termalisme Valencià).  
  
Segon. Condicions de la concessió de les subvencions  
1. El procediment de concessió d'aquestes ajudes s'ha de tramitar en règim de concurrència competitiva.  
2. Per a obtenir la condició de beneficiaris de les ajudes regulades en l'Ordre 3/2016, de 17 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de places per a estades en balnearis de la Comunitat Valenciana (Programa Termalisme Valencià), s'hauran de complir els requisits establits en els articles 5 i 6 de l'esmentada ordre. Així mateix, les entitats beneficiàries de la subvenció hauran de complir les obligacions recollides en l'article 7 de la mateixa ordre.  
  
3. A uns tals efectes, la limitació continguda en l'apartat 1.d) de l'article 6 de l'Ordre de bases s'entendrà referida únicament a processos aguts de les indicades malalties infectocontagioses, o de trastorns mentals o de conducta que puguen alterar la convivència normal dels usuaris en els establiments hotelers i termals.  
  
Tercer. Places i temporades convocades  
1. Es convoquen 10.128 places en dues temporades (alta i baixa) per a participar en el programa de termalisme valencià, a desenvolupar en els balnearis adjudicataris dels contractes formalitzats per la Vicepresidència i Conselleria d'Igualtat i Polítiques Inclusives l'any 2020.  
2. El programa es desenvoluparà de l'1 de gener de 2020 al 31 de desembre de 2020, en períodes de huit dies de duració (set nits), en dues temporades (alta i baixa) en els establiments descrits anteriorment que estiguen situats a la Comunitat Valenciana, i comprendrà: allotjament en habitació doble, manutenció en règim de pensió completa, tractaments termals adequats a les necessitats de cadascuna de les persones beneficiàries i activitats d'animació sociocultural per als assistents.  
  
  
Quart. Preu de les places  
1. La Generalitat contribuirà al finançament del cost de les places amb una aportació màxima de 126,5 euros, IVA inclòs, per a temporada alta i 200 euros, IVA inclòs, per a temporada baixa, per plaça a cadascun dels beneficiaris del programa, abonant aquesta quantitat a l'establiment receptor i corrent per compte de la persona beneficiària, i la resta de l'import, conformement amb els preus derivats dels contractes formalitzats amb els establiments termals l'any 2020.   
  
2. L'ús d'una habitació individual estarà condicionat per les disponibilitats hoteleres i exigirà el pagament suplementari de 10 euros diaris.  
  
  
Cinqué. Termini i lloc de presentació de les sol·licituds de subvenció.   
1. El termini de presentació de sol·licituds serà des de l'endemà a la publicació de la present resolució en el Diari Oficial de la Generalitat Valenciana i fins al 31 d'octubre de 2020.  
2. Sense perjudici que els sol·licitants puguen formular la sol·licitud en els terminis i termes establits anteriorment, amb la finalitat de simplificar tràmits, es remetran comunicacions singulars a tots els sol·licitants que, complint els requisits de la convocatòria de l'any anterior, els seus expedients estiguen complets. El termini de presentació per a aquestes sol·licituds preformalitzades acaba igualment el 31 d'octubre de 2020 per a qualsevol data de gaudi de l'estada.  
3. Les sol·licituds es formularan en el model que figura com a annex II de la present convocatòria. El model de sol·licitud serà facilitat en les direccions territorials d'Igualtat i Polítiques Inclusives, centres dependents de la Direcció General de Persones Majors, i oficines PROP. Així mateix, podran formular-se, igualment, en fotocòpia del model que figura com a annex II a la present convocatòria.  
4. Les sol·licituds, signades com cal, es podran presentar per les persones interessades, o pel seu representant, acompanyades de la documentació que procedisca, en els registres de les direccions territorials d'Igualtat i Polítiques Inclusives; en les oficines PROP, o en qualsevol oficina de correus, si bé en aquest cas s'haurà de presentar en sobre obert perquè es puga estampar el segell i la data en l'imprés de sol·licitud i en la còpia. Tot això, sense perjudici del que es disposa en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
5. Quan dues persones que hagen presentat sol·licituds independents desitgen gaudir de les mateixes dates en el mateix balneari, hauran de presentar les sol·licituds unides, fent constar aquesta circumstància en la casella corresponent de l'imprés de sol·licitud (apartat D de l'annex II). En tot cas, no podran unir-se més de dues sol·licituds, individuals o dobles.  
6. La persona sol·licitant consignarà en la sol·licitud fins a tres balnearis per ordre de preferència. No obstant això, l'assignació del balneari s'efectuarà atenent a aquestes preferències i segons les disponibilitats de places en cadascun d'ells. També podrà indicar-se la temporada de preferència per al gaudi del programa.  
   
Sisé. Documentació que ha d'adjuntar-se a la sol·licitud.   
1. La documentació a presentar pels sol·licitants serà la següent:  
a) Sol·licitud segons model que figura en l'annex II d'aquesta convocatòria, formalitzada i subscrita com cal per la persona interessada, que haurà de senyalar afirmativament, en l'apartat F d'aquesta, l'autorització expressa per a facilitar als establiments termals les dades relatives a la identitat, adreça i telèfon dels interessats, per a finalitats relacionades amb l'execució del programa. Si no s'autoritza expressament la comunicació als establiments termals les dades d'identitat, domicili i telèfon dels interessats, s'arxivarà la sol·licitud per no ser viable la gestió d'aquesta.   
La presentació de la sol·licitud constitueix l'acceptació de les condicions del programa i la declaració responsable que es compleixen tots els requisits i condicions que apareixen en la convocatòria.  
b) Així mateix, s'haurà d'emplenar, per part de cadascuna de les persones que pretenguen resultar beneficiàries del programa (sol·licitant i acompanyants), l'annex III relatiu a l'autorització expressa perquè la Vicepresidència i Conselleria d'Igualtat i Polítiques Inclusives puga accedir a les dades personals que estiguen en els fitxers pertanyents a aqueixa conselleria o a altres Administracions públiques, als únics efectes de verificar el compliment dels requisits i de les condicions que cal per a participar en la present convocatòria, conformement amb el que es disposa en l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic (DOGV 6376, 14.10.2010).  
No obstant això, si la persona interessada no presta el seu consentiment o si es detecta alguna discordança amb les dades que haja facilitat, l'òrgan instructor li sol·licitarà l'aportació dels següents documents: fotocòpia compulsada del document nacional d'identitat (DNI), o bé del passaport o del número d'identificació d'estranger (NIE), segons siga procedent; certificat d'empadronament; certificat de la pensió o pensions que, en el seu cas, perceba, i certificació del grau de discapacitat.  
  
La falsedat de dades o la falsificació dels documents que es presenten tindrà com a conseqüència la pèrdua total dels drets de la persona sol·licitant, sense perjudici d'altres responsabilitats que puguen correspondre, entre les quals l'obligació de reintegrar l'import finançat per la Vicepresidència i Conselleria d'Igualtat i Polítiques Inclusives, amb l'abonament dels interessos de demora que calga des del moment del pagament efectuat a l'establiment termal corresponent, si en el moment de declarar-se la improcedència de l'admissió al programa de balnearis ja s'haguera gaudit de l'estada.  
2. Quant a l'ús i protecció de les dades contingudes en aquesta documentació, caldrà ajustar-se al que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Seté. Termini de resolució i notificació   
1. La Direcció General competent en matèria de persones majors amb caràcter mensual adjudicarà les places a les persones beneficiàries que corresponga, segons la disponibilitat de les places per a cadascuna de les temporades, i efectuarà la notificació corresponent a cada una d'aquestes.  
2. El termini màxim per a resoldre i notificar les resolucions sobre les sol·licituds presentades és de sis mesos comptats des de la presentació de cada sol·licitud.  
3. Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades per silenci administratiu, de conformitat amb el que es disposa en l'article 25.1 de la Llei 39/2015, i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. Quan per circumstàncies personals o d'un altre tipus els beneficiaris no puguen gaudir la plaça que se'ls haja assignat, a fi d'evitar que les places oferides queden vacants i així mateix quan el nombre de sol·licituds siga superior a les places oferides, en la resolució corresponent, s'establirà una llista de persones suplents per a la cobertura d'aquestes vacants. Les persones incloses en aquesta llista adquiriran automàticament la condició de persones beneficiàries per l'ordre que figuren en aquesta resolució a mesura que es produïsquen baixes o vacants d'aquelles persones que hagen resultat adjudicatàries de places.   
  
5. En la notificació de la resolució d'adjudicació a la persona interessada, s'informarà sobre la temporada de gaudi de la plaça concedida i el balneari assignat, així com del termini per a la confirmació de la seua assistència i per a l'abonament de l'import de les despeses de gestió de la reserva.  
6. La resolució del procediment es notificarà als interessats ajustant-se al que es disposa en els articles 40 i següents de la Llei 39/2015. La pràctica d'aquesta notificació o publicació s'ha d'ajustar a les disposicions contingudes en els esmentats articles.  
7. Quan concórreguen causes justificades que impedisquen a les persones beneficiàries el gaudi de la plaça concedida en la temporada assignada, caldrà notificar-ho al més prompte possible a la direcció general competent en matèria de persones majors i a l'establiment balneari a fi de poder disposar de la seua plaça per a una altra persona. No procedirà la devolució de les despeses de gestió de reserva de plaça. Als beneficiaris en aquesta situació se'ls inclourà en la llista d'espera, a fi de conservar la possibilitat d'assignació d'una plaça vacant en data posterior. L'import abonat com a despeses de gestió de reserva de plaça s'entendrà abonat com a reserva per la possible plaça posterior assignada.   
8. En els supòsits en els quals l'estada no siga gaudida íntegrament, només podran completar-se els dies de gaudi quan la interrupció siga per causa de força major demostrable, i es comunique immediatament a l'establiment termal. En aquests casos, la resta de dies no gaudits, únicament podran fer-se efectius d'acord amb les disponibilitats del balneari, i en les dates que aquest determine i no procedirà la devolució de l'import abonat pel beneficiari a l'establiment termal.   
  
9. L'abandó voluntari del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats, ni a la devolució de l'import abonat a l'establiment termal.   
10. La persona beneficiària podrà gaudir d'un màxim de dues estades, dins del termini d'execució del programa, però en una temporada diferent de la sol·licitada en primer lloc. Caldrà per a això que presente una nova sol·licitud una vegada haja finalitzat la primera estada.  
  
Huité. Recursos contra la resolució.  
Les resolucions de concessió dictades pels òrgans competents de la conselleria competent en matèria de persones majors, exhaureixen la via administrativa, i contra aquelles, de conformitat amb els articles 123 i 124 de la Llei 39/2015, es podrà interposar, potestativament, un recurs de reposició davant el mateix òrgan que la s haja dictat en el termini d'un mes comptat des de l'endemà de la seua notificació, o bé directament un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, sense perjudici que puga interposar-se qualsevol altre que s'estime pertinent.  
  
Nové. Règim de lliuraments de pagament.   
1. Les persones beneficiàries, una vegada confirmada la seua assistència, formalitzaran el pagament segons s'indica en l'article 7.b) de l'Ordre 3/2016.  
2. La Conselleria competent en matèria de persones majors abonarà l'import corresponent, a l'establiment termal, conformement amb el que s'estipula en els corresponents contractes administratius que se subscriguen.  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la seua publicació, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant aquest mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les Administracions públiques. Tot això sense perjudici que els interessats puguen presentar qualsevol altre recurs que estimen pertinent.  
  
València, 30 de desembre de 2019.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
  
ANNEX I  
Balnearis valencians que participen   
en el Programa de Termalisme Valencià (\*\*\*)  
  
Preus i places corresponents al període de l'1 de gener de 2020 al 31 de desembre de 2020  
(\*) Temporada alta: agost, setembre i octubre.  
(\*\*) Temporada baixa: gener, febrer, març, abril, maig, juny, juliol, novembre i desembre.  
(\*\*\*) Els balnearis participants i els preus a pagar pels usuaris podrien veure's modificats com a conseqüència de la formalització per part de la Vicepresidència i Conselleria d'Igualtat i Polítiques Inclusives dels nous contractes amb els establiments termals que resulten adjudicataris.